11.seminár – Internet

Poslanie

Učebný text obsahuje informácie o praktickom využití internetu a jeho výhody a nevýhody. Prípadová štúdia je zameraná na efektívne využívanie internetu v oblasti marketingovej komunikácie.

Ciele

Po preštudovaní kapitoly budete schopní:

•	popísať možnosti využitia internetu v marketingovej komunikácii,
•	navrhnúť konkrétne riešenie využitia internetu v marketingovej komunikácii.

Internet

Internet je interaktívne médium s prudko a neustále rastúcou základňou užívateľov. Vďaka jeho flexibilite a kreatívnym možnostiam prejavu je ideálnym priestorom na reklamné vyjadrenie oslovujúce presne zvolenú cieľovú skupinu. Aj tu však, ako pri každom reklamnom médiu platí, že treba prihliadať na jeho špecifiká. Reklama na internete v poslednom období zaznamenáva enormný nárast a záujem. Je to jednak z dôvodu, že používanie internetu sa postupne stáva neoddeliteľnou súčasťou každodenného života ľudí a to najmä v pracovných záležitostiach. Reklama na internete je veľmi obľúbená najmä pre častých návštevníkov portálov a na druhej strane nie je tak agresívna ako iné typy reklám, ktoré sa objavujú predovšetkým na televíznych obrazovkách a zároveň sa inteligentne zobrazuje tak, kde je pravdepodobnosť kliknutia najvyššia. Je pomerne veľmi efektívna, tvorená často krát zábavou, hravou, humornou formou, je nenásilná a v porovnaní s inými typmi reklám aj relatívne lacná. Je vhodná pre veľké firmy, ako aj pre stredné a malé spoločnosti, či živnostníkov. Je možné priebežne merať jej efektivitu ako aj sledovať návratnosť vložených prostriedkov. (Butoracová Šindleryová, Gburová, Morovská, 2009, s.70)
	Internet na rozdiel od ostatných klasických komunikačných médií umožňuje takú interakciu medzi odosielateľom a prijímateľom, pri ktorej sa títo navzájom ovplyvňujú. Základné rozdiely existujú v rámci týchto 4 oblastí:
•	komunikačný štýl – je takmer synchrónny, doba medzi odoslaním a prijatím správy je zanedbateľná,
•	kontrola kontaktu – zákazník má možnosť kontrolovať cestu a prezentáciu informácií o produkte,
•	kontrola obsahu správy – zákazník má možnosť prispôsobovať pre sebaa vybranú správu,
•	spoločenský aspekt – médium má vyvolať vrúcnu, spoločenskú a aktívnu komunikáciu na základe neverbálnych informácií alebo vizuálnych pútačov. (Ferencová, Butoracová Šindleryová, 2009, s.115)

Webová stránka organizácie by mala:
•	byť prehľadná,
•	byť multimediálne atraktívna a originálna,
•	okamžite sprístupniť zákazníkovi relevantné informácie (čo sa môže dozvedieť, čo si môže kúpiť, kontakty, informácie o štruktúre, cieľoch organizácie a pod.)
•	mať informačný servir pre klientov,
•	obsahovať pravidelne aktualizované – teda akutálne informácie.

Vedeli ste…?

Internet je dnes informačne na rovnakej úrovni ako iné médiá. Dnešná penetrácia internetu na Slovensku je asi 35 % užívateľov, ktorí aspoň raz mesačne pracujú s internetom. Denne pracuje s internetom 11,5 % obyvateľov Slovenska starších ako 15 rokov. Tiež treba poznamenať, že na internete je 70 % populácie obyvateľov vo veku 18-39 rokov. Najčastejším miestom prístupu na internet je pre Slovákov pracovisko (48,3 %), na ďalších miestach nasledujú domácnosť, škola a internetové kaviarne. Najfrekventovanejšími prekážkami využívania internetu sú absencia prístupu k počítaču, absencia potreby pracovať s internetom, vnímanie využívania internetu ako príliš nákladnej záležitosti, nedostatočné technické znalosti a absencia prístupu na internet. 70 % všetkého trafficu na internete generujú bohatí ľudia.

Zdroj: http://strategie.hnonline.sk/sk/reklama/eventy/connecting/pouzivate-internet-ako-marketingovy-nastroj.html

Hlavným cieľom reklamy na internete je ovplyvniť nákupné rozhodovanie potenciálnych zákazníkov. Reklama na internete sa bude líšiť od klasickej reklamy tým, že je viac interaktívna. Kliknutím na reklamný prúžok môže návštevník WWW stránok získať viac informácií, dokonca si môže priamo na reklamnej ploche produkt objednať. Vplyvom vyspelých technológií môže byť internetová reklama lepšie cielená než klasická reklama, má väčšiu možnosť osloviť cieľové segmenty trhu. Internetové reklamy riešia marketingoví odborníci, kam presne môžeme zaradiť internetovú reklamu. Väčšina z nich sa zhoduje s názorom, že u internetovej reklamy ide o prelínanie klasickej reklamy s priamym marketingom. Je schopná osloviť veľké množstvo ľudí a pritom veľmi cielene. Dvoma hlavnými kanálmi, ktoré je možné využiť pre distribúciu internetovej reklamy sú email a WWW stránky. Na reklamnú plochu môže byť premenená každá časť WWW stránky. (Butoracová Šindleryová, Gburová, Morovská, 2009, s.70)
	Najčastejšie sa stretávame s reklamou vo forme reklamného prúžku (banneru). Ako reklama môže slúžiť i pozadie WWW stránky, zároveň ňou môže byť taktiež ľubovoľný odkaz na stránke alebo text, ktorý je súčasťou stránky. Pre reklamu je možné využiť v rovnakom rozsahu aj elektronickú poštu. Pre tú však platia prísne pravidlá. Na rozdiel od webovej prezentácie nemôže osloviť ľubovoľných užívateľov internetu, ale iba tých, ktorí dobrovoľne zaslali e-mailovú adresu (autorizované reklamné e-maily). Nevýhoda menšieho záberu elektronickej pošty sa kompenzuje jej účinnosťou. Udáva sa, že reklamné pôsobenie zaslané prostredníctvom elektronickej pošty vyvolá až desaťkrát väčšiu odozvu príjemcu, než je tomu v prípade reklamného prúžku (banneru). Dôležité je pri marketingovej komunikácii prostredníctvom e-mailu dbať na konkrétnosť. Nesprávne použitá emailová reklama, ktorá je na viac nevyžiadaná môže byť protizákonná. Medzi ďalšie cesty, ktorými je možné osloviť širokú verejnosť, alebo vopred určenú cieľovú skupinu, patria rozhlasové a televízne vysielania na internete, služby ICQ, Skype a rôzne druhy programových nástrojov disponujúcich možnosťou zobrazovať internetovú reklamu.

Vedeli ste…?

Internetová reklama je v súčasnosti jednou z najrozšírenejších a najefektívnejších foriem inzerovania a promotion. Na rozdiel od klasických reklamných médií zaznamenáva nárast aj v období krízy. V roku 2008 to bol nárast až o 50% oproti roku 2007 a na rok 2009 sa odhaduje približne 30% nárast oproti predošlému roku. Medzi najviac využívané formy inzercie patrí bannerová reklama s takmer 60% podielom, riadková inzercia 19% a katalógová inzercia s 16% podielom.

Zdroj: http://marketing.webcreator.sk/internetova-reklama-na-slovensku/

Možnosti hodnotenia úspešnosti marketingovej komunikácie na internete:
•	počet unikátnych návštevníkov, návštevnosť, počet impresií, capping (dávkovanie počtu komunikačných zásahov na jedného unikátneho návštevníka), regionalizácia (cielenie do istých regiónov), správanie sa návštevníka na stránke (pohyb, časové hľadisko),
•	pomer celkových nákladov na komunikáciu v prostredí internetu k počtu záujemcov (unikátnych návštevníkov vašej stránky) získaných komunikáciou v prostredí internetu,
•	porovnávacie vyhodnotenia naprieč médiami, ktoré boli použité v komunikácii, ak je z nich možné získať absolútne čísla,
•	porovnávacie vyhodnotenia naprieč médiami, ktoré sa získali post prieskumami na relevantných vzorkách (pri brandových kampaniach niekedy jediná možnosť),
•	analýzy správania sa návštevníkov na vašej stránke (log file analýzy). (http://strategie.hnonline.sk/sk/reklama/eventy/connecting/pouzivate-internet-ako-marketingovy-nastroj.html)

Zadanie

1.	Navrhnit komplexné varianty (optimistiký, stredný a pesimistický s ohľadom na financie a východzie možnosti spoločnosti) model internetovej marketingovej komunikácie Vami vybranej spoločnosti.

2.	Popíšte výhody a nevýhody internetovej komunikácie a navrhnite, ktoré ďalšie nástroje marketingovej komunikácie by ste zvolili pri propagácii spoločnosti.

							     

Literatúra:

[1]	BUTORACOVÁ ŠINDLERYOVÁ, I., GBUROVÁ, J., MOROVSKÁ, I.: Marketingová komunikácia /prípadové štúdie/. Prešov: GRAFOTLAČ PREŠOV, s.r.o., 2009. ISBN 978-80-555-0011-9

[2]	FERENCOVÁ, M. – BUTORACOVÁ ŠINDLERYOVÁ, I.: Marketingová komunikácia. Prešov: GRAFOTLAČ PREŠOV, s.r.o., 2009, s.7. ISBN: 978-80-555-0013-3

[3]	Internetová reklama. Dostupné na: http://marketing.webcreator.sk/internetova-reklama-na-slovensku/ Dátum: 30.8.2010

[4]	Používate internet ako marketingový nástroj? Dostupné na: http://strategie.hnonline.sk/sk/reklama/eventy/connecting/pouzivate-internet-ako-marketingovy-nastroj.html  Dátum: 30.8.2010